එහිදී ව්‍යවස්ථා සභාව නියෝජනය කරන සිවිල් සාමාජිකයන්ගේ නම් පාර්ලිමේන්තු අනුමැතිය සඳහා යෝජනා කර තිබෙනවා.කතානායක කරූ ජයසූරියගේ ප්‍රධානත්වයෙන් පැවති ආණ්ඩුක්‍රම ව්‍යවස්ථා සභාවේ පළමු රැස්වීමට අග්‍රාමාත්‍ය රනිල් වික්‍රමසිංහ, විපක්ෂ නායක ආර්.සම්බන්ධන් මෙන්ම අමාත්‍යවරුන් වන විජේදාස රාජපක්ෂ, පාඨලී චම්පික රණවක සහ ඩබ්ලිව්.ඞී.ජේ.සෙනෙවිරත්නද සහභාගි වුණා.මෙවර ව්‍යවස්ථාදායක සභාවට විපක්ෂ නායකවරයාගේ නියෝජිතයා මෙතෙක් පත් කර නොමැති අතර, දින සියය ආණ්ඩුවේ ව්‍යවස්ථාදායක සභාවේ විපක්ෂ නායකවරයාගේ නියෝජිතයා ලෙස කටයුතු කළේ අමාත්‍ය ඩබ්ලිව්.ඞී.ජේ. සෙනෙවිරත්නයි.ආණ්ඩුක්‍රම ව්‍යවස්ථා සභාව ඉතා ඉක්මනින් ක්‍රියාත්මක විය යුතු බවත්, කොමිෂන් සභා සඳහා කඩිනමින් සාමාජිකයින් පත්කළ යුතු බවත් අද පැවති ව්‍යවස්ථා සභා රැස්වීමේදී කතානායකවරයා අවධාරණය කළ බව කතානායක කාර්යාලය නිවේදනයක් නිකුත් කරමින් සඳහන් කළා.මෙහිදී ආණ්ඩුක්‍රම ව්‍යවස්ථා සභාව තීරණය කර ඇත්තේ කොමිෂන් සභා සඳහා සාමාජිකයින් පත්කිරීමට පිළිගත් දේශපාලන පක්ෂ නායකයින් සහ වෘත්තීය සහ සිවිල් සංවිධානවලින් නාමයෝජනා ලබා ගැනීමටයි.මේ අතර, ආණ්ඩුක්‍රම ව්‍යවස්ථා සභාව නියෝජනය කරන සිවිල් සාමාජිකයන් ලෙස ආචාර්ය ඒ.ටී.ආරියරත්න, ආචාර්ය රාධිකා කුමාරස්වාමි සහ ජනාධිපති නීතිඥ සිබ්ලි අසීස්ගේ නම් යෝජනා කර තිබෙනවා.